HU Az Európai Unió Hivatalos Lapja C 176/29

A mezőgazdasági termékek és az élelmiszerek minőségrendszereiről szóló, 1151/2012/EU európai parlamenti és tanácsi rendelet 53. cikke (2) bekezdésének második albekezdésével összhangban álló, kisebb jelentőségű módosítás jóváhagyására irányuló kérelem közzététele

(2016/C 176/09)

Az Európai Bizottság jóváhagyta ezt a 664/2014/EU felhatalmazáson alapuló bizottsági rendelet (1) 6. cikke (2) bekezdésének harmadik albekezdése szerinti kisebb jelentőségű módosítást.

KISEBB JELENTŐSÉGŰ MÓDOSÍTÁS ELFOGADÁSA IRÁNTI KÉRELEM

Az 1151/2012/EU rendelet (2) 53. cikke (2) bekezdésének második albekezdése szerinti kisebb jelentőségű módosítás elfogadása iránti kérelem

„VULTURE”

EU-sz.: IT-PDO-0105-01390 – 2015.10.21.

OEM ( X ) OFJ ( ) HKT ( )

1. Kérelmező csoportosulás és jogos érdek

Consorzio di Tutela della Denominazione di Origine Protetta per l’olio extravergine di oliva Vulture Via Piano di Chiesa 85027 Rapolla (PZ) ITALIA

2. Tagállam vagy harmadik ország

Olaszország

3. A termékleírás módosítással érintett rovata

— ☒ A termék leírása — ☒ A származás igazolása — ☒ Az előállítás módja — ☐ Kapcsolat — ☐ Címkézés — ☒ Egyéb: az ellenőrző szervezetre való utalások beillesztése a szövegbe

4. A módosítás(ok) típusa

— ☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti kisebb jelentőségűnek tekinthető módosítása, amely nem teszi szükségessé a közzétett egységes dokumentum módosítását. — ☒ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti kisebb jelentőségűnek tekinthető módosítása, amely szükségessé teszi a közzétett egységes dokumentum módosítását. — ☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek tekinthető oly módon történő módosítása, amelyre vonatkozóan nem tettek közzé egységes (vagy azzal egyenértékű) dokumentumot. — ☐ Bejegyzett HKT termékleírásának az 1151/2012/EU rendelet 53. cikke (2) bekezdésének negyedik albekezdése szerinti, kisebb jelentőségűnek tekinthető módosítása.

5. Módosítás(ok)

A termék leírása

Kultivár

Az alábbi szöveg helyébe:

A „Vulture” OEM extraszűz olívaolajat az ültetvényeken termő következő olívafajták sajtolásával nyerik: legalább 70 %-ban „Ogliarola del Vulture” kultivár, ezenkívül az alábbi fajták is megengedettek: „Coratina”, „Cima di Melfi”, „Palmarola”, „Provenzale”, „Leccino”, „Frantoio”, „Cannellino” és „Rotondella”, amelyek külön-külön, vagy együttesen legfeljebb 30 %-ban lehetnek jelen az olajban.

Az alábbi szöveg lép:

A „Vulture” OEM extraszűz olívaolajat az ültetvényeken termő következő olívafajták sajtolásával nyerik: legalább 60 %-ban „Ogliarola del Vulture” kultivár, ezenkívül az alábbi fajták is megengedettek: „Coratina”, „Cima di Melfi”, „Palmarola”, „Provenzale”, „Leccino”, „Frantoio”, „Cannellino”, „Rotondella”, „Nocellara” és „Laudolia”, amelyek külön-külön, vagy vegyesen legfeljebb 40 %-ban lehetnek jelen az olajban.

Csökkentésre került az „Ogliarola del Vulture” kultivár aránya: 70 % helyett 60 %-át kell kitennie a Vulture olívaolajhoz felhasznált összes olívának. Ennek megfelelően a Vulture OEM olajhoz felhasználható többi fajta aránya 30 %-ról 40 %-ra nőtt. A 40 %-ban felhasználható megengedett fajták listája kiegészült továbbá a Nocellara és a Laudonia fajtákkal.

Ezt a módosítást az az igény indokolta, hogy a területen termesztett valamennyi olívafajta kellő teret kapjon, továbbá az, hogy az elmúlt évek során az ellenőrző szerv, a potenzai kereskedelmi kamara és a basilicatai egyetem által az olívaolajjal kapcsolatban végzett elemzések azt igazolták, a felhasznált fajták arányának módosítása nem jár együtt a Vulture olaj jellegzetességeinek módosulásával, mivel az, hogy az Ogliarola kultivár az olaj jelentős részét, azaz 60 %-át teszi ki, biztosítja az olaj jellegzetes jegyeit.

A Nocellara és a Laudolia fajták használatának engedélyezésével a földrajzi területen termesztett fajták közül teret nyer két újabb, ugyanakkor a termék lényegi tulajdonságai nem változnak.

Savasság

Az olajsavban kifejezett savasság ≤ 0,5 %-ról ≤ 0,38 %-ra csökkent.

Az előállítási módszerekben az utóbbi évek során végbement fejlesztéseknek köszönhetően csökkent a savasság határértéke és javult az olaj minősége.

Peroxidérték

A peroxid-érték (mEq O2/kg) az olaj minőségének javítása érdekében ≤ 11-ről ≤ 10-re csökkent;

A peroxid-érték tekintetében szintén elmondható, hogy az előállítási módszerekben az utóbbi évek során végbement fejlesztéseknek köszönhetően csökkent a határérték és javult az olaj minősége.

Érzékszervi értékelés

A következő mondat törlésre került a szövegből:

„Paradicsom: medián 4–6”

Erre a módosításra azért volt szükség, mivel az évek során végzett ellenőrzések és vizsgálatok során kiderült, hogy a termékleírásban foglalt értékek betartása ellenére az olajban nem minden esetben ismerhető fel a szóban forgó jellemző. Ez az előírás valószínűleg olyan vizsgálatok nyomán, tévesen került be a termékleírásba, amelyek nem reprezentatív mintán alapultak, és a figyelembe vett évek nem tükrözték az egyes évjáratok közötti eltéréseket.

A származás igazolása:

A dokumentum a következő szöveggel egészül ki:

Az Ogliarola del Vulture fajtába és a többi fajtába tartozó növények elhelyezkedhetnek ugyanazon a parcellán, illetve eltérő parcellákon, és tartozhatnak egyazon olívatermelőhöz vagy különböző olívatermelőkhöz.

Amennyiben a növények különböző termelőkhöz tartoznak, akkor az ellenőrzési tevékenység lehetővé tétele és megkönnyítése érdekében az érintett termelőknek az ellenőrzési rendszerbe való felvétel iránti közös kérelmet kell benyújtaniuk, az olajbogyót azonos napokon kell leszedniük, és ugyanabba az olajfeldolgozóba kell beszállítaniuk.

Pontosításra került, hogy az OEM-mel ellátott olívaolajhoz való felhasználásra szánt olajfák egy adott olívatermelő egyazon parcelláján vagy különböző parcelláin, illetve különböző olívatermelők parcelláin is elhelyezkedhetnek: amennyiben a növények különböző termelőkhöz tartoznak, akkor az ellenőrzési tevékenység lehetővé tétele és megkönnyítése érdekében az érintett termelőknek az ellenőrzési rendszerbe való felvétel iránti közös kérelmet kell benyújtaniuk, az olajbogyót azonos napokon kell leszedniük, és ugyanabba az olajfeldolgozóba kell beszállítaniuk. Mivel az új növények az Ogliarola del Vulture fajtához képest később kerültek telepítésre, ezért általában nem az Ogliarola del Vulture fajta egyedei között találhatók, hanem más parcellákon, módosítani kellett az olajbogyó begyűjtésére és sajtolására vonatkozó előírásokat.

Az előállítás módja

Az alábbi szöveg helyébe:

„A megtermelt olajbogyó mennyisége hektáronként legfeljebb 8 tonna.”

Az alábbi szöveg lép:

„A megtermelt olajbogyó mennyisége hektáronként legfeljebb 8 tonna, a bő termésű években pedig ennél 20 %-kal több lehet.”

Ezt a módosítást az indokolja, hogy míg az átlagos termésű években a termelés 8 tonnában való maximalizálása megfelelő, addig a bő termésű években ugyanez az érték a termelők számára jelentős gátat jelent, figyelembe véve a olívatermelés változásait is.

Az elmúlt években végzett elemzések azt mutatták, hogy a bő termésű években a termelés maximális mennyiségének 20 %-nyi növelése mellett a Vulture olaj termékleírásban meghatározott tulajdonságai nem változnak.

Címkézés

A következő szöveg helyébe:

„A »Vulture« elnevezést az alábbi módon kell feltüntetni: — : betűtípus : Korinna regular, — : az első és az utolsó betű mérete : 24,3, — : az előtérben lévő betűk színe : 872 U arany, — : a szó belső betűinek mérete : 17,9, — : a betűk árnyékolásának színe : 8 580 cv pantonszín, — : a keret színe : 8 580 cv pantonszín ”

a következő szöveg lép:

„Az oltalom alatt álló eredetmegjelölés elnevezését (»Vulture«) egyértelműen, letörölhetetlenül, a címke alapszínétől jól elkülönülő színekkel, félkövér Sabon betűtípussal kell feltüntetni oly módon, hogy az a címkén szereplő – a címkézésre vonatkozó hatályos jogszabályoknak megfelelő – egyéb jelzésektől világosan megkülönböztethető legyen: ”

Erre a módosításra azért került sor, hogy a termelők a kommunikáció és a forgalmazás szempontjából megfelelőbb logót használhassanak.

A szöveg a következő mondattal egészül ki:

„A címkén az évjáraton és a tételszámon kívül fel kell tüntetni a jogszabályban és a kereskedelmi előírásokban meghatározott valamennyi információt.”

Erre a módosításra azért volt szükség, hogy a termékleírás mindig megfeleljen a jogszabályokban bekövetkező esetleges módosításoknak.

Egyéb:

A szöveg a következő mondattal egészül ki:

„A termék termékleírásnak való megfelelőségét az ellenőrző szervezet végzi, a hatályos közösségi szabályozásban meghatározott előírásokkal összhangban. A kijelölt ellenőrző szerv a potenzai kereskedelmi kamara (Camera di Commercio di Potenza), e-mail: segreteriagenerale@pz.camcom.it – pec – ccia.potenza@pz.legalmail.it – Tel 0971 41211 – fax 0971 412226.”

A termékleírás kiegészült az ellenőrző szervezetre vonatkozó, a hatályos termékleírásból hiányzó utalásokkal.

EGYSÉGES DOKUMENTUM

„VULTURE”

EU-sz.: IT-PDO-0105-01390 – 2015.10.21.

OEM ( X ) OFJ ( )

1. Elnevezés

„Vulture”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

1.5 osztály: Olajok és zsírok (vaj, margarin, olaj stb.)

3.2. Az 1. pontban szereplő elnevezéssel jelölt termék leírása

A „Vulture” OEM extraszűz olívaolajnak csomagoláskor az alábbi tulajdonságokkal kell rendelkeznie:

1. Fizikai és kémiai jellemzők

Savasság (olajsavban kifejezve): ≤ 0,38 %;

Peroxid-érték (mEq O2/kg): ≤ 10;

Összes polifenol: ≥ 150;

K 232: ≤ 2,0.

2. Érzékszervi értékelés

Szín: borostyánsárga, zöldes árnyalattal;

Illat/aroma:

gyümölcsös : medián érték 4–6, a frissen vágott fű illatának enyhe érzetével; keserű : gyenge/enyhe, medián 2–6; csípős : gyenge/enyhe, medián 2–6.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

A „Vulture” OEM extraszűz olívaolajat az ültetvényeken termő következő olívafajták sajtolásával nyerik: legalább 60 %-ban „Ogliarola del Vulture” kultivár; ezenkívül az alábbi fajták is megengedettek: „Coratina”, „Cima di Melfi”, „Palmarola”, „Provenzale”, „Leccino”, „Frantoio”, „Cannellino”, „Rotondella”, „Nocellara”, „Laudolia”, amelyek külön-külön, vagy vegyesen legfeljebb 40 %-ban lehetnek jelen az olajban.

3.4. Az előállítás azon műveletei, amelyeket a meghatározott földrajzi területen kell elvégezni

A „Vulture” OEM előállításának valamennyi művelete, vagyis az olajbogyó termelése és feldolgozása egyaránt az előállítási területen történik.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A termék csomagolása az előállítási területen és azon kívül is történhet: minden esetben biztosítani kell a termék nyomon követhetőségét, a tétel azonosítójának és az előállítást végző sajtolóüzemnek a szállítólevélen való feltüntetésével.

A termék legfeljebb 5 literes űrtartalmú üvegekben vagy fémdobozokban kerülhet forgalomba. Ezenkívül a termék egyadagos tasakokban is forgalomba kerülhet.

3.6. A bejegyzett elnevezést viselő termék címkézésére vonatkozó egyedi szabályok

Az oltalom alatt álló eredetmegjelölés elnevezését („Vulture”) egyértelműen, letörölhetetlenül, a címke alapszínétől jól elkülönülő színekkel, Sabon Bold betűtípussal szedve kell feltüntetni oly módon, hogy az a címkén szereplő – a címkézésre vonatkozó hatályos jogszabályoknak megfelelő – egyéb jelzésektől világosan megkülönböztethető legyen:

Az elnevezés kiegészíthető az alábbi szöveggel: „extraszűz olívaolaj oltalom alatt álló eredetmegjelölés” vagy „extraszűz olívaolaj OEM”.

A címkén az évjáraton és a tételszámon kívül fel kell tüntetni a jogszabályban és a kereskedelmi előírásokban meghatározott valamennyi információt.

Tilos a fent említett eredetmegjelölést bármely más, e termékleírásban kifejezetten elő nem írt minősítéssel kiegészíteni. Megengedett azonban a „termelő által a származási helyen palackozott olívaolaj” vagy – ha a palackozást harmadik fél végezte – „az előállítási területen palackozott olívaolaj” felirat elhelyezése.

Csak olyan, vállalatok nevére, elnevezésére, magán márkajelzésekre utaló kifejezés engedélyezett, amely nem téveszti meg a felhasználókat.

Engedélyezett az olívaolaj biogazdálkodásban való előállítására utaló szöveg, illetve logó elhelyezése.

Az egyadagos tasakokban forgalmazott olívaolajon a következőket kell feltüntetni: az oltalom alatt álló eredetmegjelölést, a tétel azonosítóját, az olajbogyó termelési évét, valamint az ellenőrző szervezet által kiadott sorszámot.

A csomagolók használhatnak hátoldali- vagy galléros címkét.

4. A földrajzi terület tömör meghatározása

A „Vulture” OEM extraszűz olívaolaj előállításához felhasznált olíva termelése és feldolgozása az alábbi települések teljes közigazgatási területén történhet: Melfi, Rapolla, Barile, Rionero in Vulture, Atella, Ripacandida, Maschito, Ginestra és Venosa.

5. Kapcsolat a földrajzi területtel

A körülhatárolt földrajzi terület jellegzetes pontja a „Vulture” hegy – az Appenninek déli vonulatának középső részén, a tengertől mintegy 60 km-re található kialudt vulkán –, amelyről a terület a nevét is kapta. A „Vulture” olaj előállításához használt olajfaültetvények a Vulture keleti-délkeleti lejtőin találhatók, mivel a hegy hatással van a hely mikroklímájára, és megvédi az olajfákat a hideg, szeles téli időjárástól. A körülhatárolt földrajzi terület 400–700 méter tengerszint feletti magasságban helyezkedik el, sajátos mikroklímája kontinentális jellegű időjárásként írható le – a tél általában hosszú és hideg, a nyár meleg, gyakorta száraz.

Az éves átlagos csapadékmennyiség eléri a 750 mm-t, a belsőbb területeken pedig akár a 1 000 mm-es maximális értékeket. A csapadék többnyire az őszi-téli időszakra jellemző, kora tavasszal különösen bőséges; de a tavasz későbbi időszaka és a nyár sem mentes a csapadéktól.

Az éves középhőmérséklet 14–15 °C között váltakozik, a leghidegebb hónapok a január és a február, 4–6 °C körüli átlaghőmérséklettel, de a hőmérő higanyszála gyakran süllyed 0 °C alá is: ezek olyan időjárási viszonyok, amelyek között még éppen megél az olajfa, melynek ültetvényei a magasabb területeken a gesztenyésekkel határosak. Számos szerző által bizonyított tény, hogy az előállítási terület jobbára hideg klímája közrejátszik az olaj magasabb polifenol-tartalmának kialakulásában. A vulkáni eredetű talaj különösen termékeny, mivel foszfor-anhidridben, hamuzsírban és mészben gazdag, leucitképző vulkánikus tufából képződött – ehhez társul még jó, körülbelül 6 %-os szervesanyag-tartalma. A Basilicatai Egyetem, a Metapontum Agrobios és a tartományi Mezőgazdasági és Vidékfejlesztési Főosztály közös kutatási eredményei szerint a Vulture-hegy talaja kation-cserére képes nátriumban (átlagosan 450 ppm értéknél magasabb), kalciumban (átlagosan 3 000 ppm értéknél magasabb) és magnéziumban (átlagosan 170 ppm értéknél nagyobb) gazdag. A növényben a nátrium főként a sejtüregekben található, a cukor- és a fehérjetartalmú vegyületek előállításában, a növény asszimilációs és légzési folyamataiban, valamint a víznek a növényben való áramlásában játszik szerepet. A terület és az eredetmegjelölés további jellemzője, az „Ogliarola del Vulture” fajta jelenléte; ennek az őshonos fajtának a szelekciója az évszázadok során, természetes úton, illetve az olívatermelők segítségével ment végbe a körülhatárolt földrajzi területen: a fajta magasabb területekre történő továbbterjedésére az ottani rideg téli időjárás, a melegebb vidékeken való megtelepedésére pedig az említett fajtánál termékenyebb, erősebb, a magas hőmérséklettel szemben ellenállóbb egyedekkel jellemezhető fajták jelenléte miatt nem volt lehetőség. Valóban, számos szerző bizonyítja, hogy a fajta származási helye és hőmérséklet-tűrése kapcsolatban áll egymással: a hidegebb vidékekről származó fajták kevésbé jól tűrik a magasabb hőmérsékletet, ezzel szemben a melegebb tájakon őshonos fajták meleg-tűrőbbek, és fordítva. Következésképp az „Ogliarola del Vulture” fajta csak a „Vulture” OEM olívaolaj előállítási területén terem meg. A Vulture vidékén az olajfa nem pusztán mezőgazdasági erőforrás, hanem a tájjelleg és a környék jellegzetességének identitását is adja, és egyúttal a gyakori időjárási csapásoktól is megvédi a területet. A Vulture-hegy keleti-délkeleti oldalán elhelyezkedő olajfák lejtős területeken foglalnak helyet, ennélfogva talajvédelmi szerepük legalább olyan jelentős, mint a hegyekben elhelyezkedő erdőké. Így biztosítják az olajfák a vidék és a lakott területek hidrogeológiai stabilitását, mivel olyan területeken kerültek telepítésre, amelyek más növények termesztésére alkalmatlanok lennének. A Vulture vidékén az olajfa már az ókorban is jelen volt – erről több, az Archivio di Stato di Potenza (Potenzai Állami Levéltár) intézményében őrzött történelmi dokumentum, valamint a területet ismertető és az olívatermelést említő történelmi beszámoló is olvasható. Az említett dokumentumokból kiderül, hogy a Vulture vidékén már a régi koroktól kezdődően voltak olajfaültetvények és olívatermelés, és ez utóbbi a terület gazdaságában idővel egyre nagyobb fontosságra tett szert.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

A termékleírás egységes szerkezetbe foglalt szövege az alábbi internetes oldalon tekinthető meg: http://www.politicheagricole.it/flex/cm/pages/ServeBLOB.php/L/IT/IDPagina/3335

Vagy

közvetlenül a Minisztérium honlapján (www.politicheagricole.it), (a képernyő jobb felső sarkában) a „Prodotti DOP IGP” (OEM/OFJ elnevezéssel ellátott termékek), majd a (a képernyő bal oldalán) „Prodotti DOP IGP STG” címszóra (OEM/OFJ/HKT elnevezéssel ellátott termékek), végül pedig a „Disciplinari di produzione all’Esame dell’UE” („Az uniós vizsgálatnak alávetett termékleírások”) menüpontra kattintva.

(1) HL L 179., 2014.6.19., 17. o.

(2) HL L 343., 2012.12.14., 1. o.